**LATVIJAS REPUBLIKAS MINISTRU KABINETS**

|  |  |
| --- | --- |
| 2016. gada \_\_\_.\_\_\_\_\_\_\_\_\_\_ | Noteikumi Nr.\_\_\_\_\_\_  |
| Rīgā | (prot. Nr.\_\_\_\_\_\_.§) |

**Kārtība, kādā valsts iestāde vai pašvaldība paziņo par energopārvaldības sistēmas ieviešanu un tiek pārbaudīta un apstiprināta energopārvaldības sistēmas ieviešana valsts iestādē vai pašvaldībā**

*Izdoti saskaņā ar Energoefektivitātes likuma*

*5. panta ceturto daļu*

**I. Vispārīgais jautājums**

1. Noteikumi nosaka:

1.1. kārtību, kādā valsts iestāde vai pašvaldība paziņo par energopārvaldības sistēmas ieviešanu, paziņošanas termiņus, paziņojuma un tam pievienojamo dokumentu saturu;

1.2. kārtību, kādā tiek pārbaudīta un apstiprināta energopārvaldības sistēmas ieviešana.

**II. Ziņošana par energopārvaldības sistēmas ieviešanu, paziņošanas termiņi, paziņojuma un tam pievienojamo dokumentu saturs**

2. Ekonomikas ministrija sadarbībā ar attiecīgo standartizācijas tehnisko komiteju iesaka nacionālajai standartizācijas institūcijai šo noteikumu prasību izpildei piemērojamo energopārvaldības standartu (turpmāk – piemērojamais standarts). Nacionālā standartizācijas institūcija piemērojamo standartu publicē savā oficiālajā tīmekļa vietnē.

3. Novadu pašvaldības un valsts iestādes energopārvaldības sistēmu var ieviest, izmantojot:

1) Ekonomikas ministrijas (turpmāk - atbildīgā ministrija) tīmekļa vietnē publicētos metodiskos norādījumus energopārvaldības sistēmas ieviešanai pašvaldībā;

2) šo noteikumu 2.punktā minēto piemērojamo standartu.

4. Republikas pilsētu pašvaldības ievieš energopārvaldības sistēmu, izmantojot piemērojamo standartu.

5. Valsts iestāde vai pašvaldība 10 darba dienu laikā pēc energopārvaldības sistēmas ieviešanas vai sertificēšanas par to paziņo atbildīgajai ministrijai, izmantojot šo noteikumu 1. pielikumā noteikto paziņojuma formu (turpmāk – paziņojums).

6. Valsts iestāde vai pašvaldība, kura ir ieviesusi sertificētu energopārvaldības sistēmu, paziņojumam pievieno attiecīgā sertifikāta kopiju.

7. Valsts iestāde vai pašvaldība, kura ir ieviesusi, bet nav sertificējusi energopārvaldības sistēmu, nodrošina energopārvaldības sistēmas ieviešanu, apliecinošās dokumentācijas sagatavošanu un pieņemšanu atbilstoši šo noteikumu 2. pielikumam, kā arī paziņojumam pievieno šo noteikumu 2. pielikumā uzskaitīto dokumentu kopijas.

8. Valsts tiešās pārvaldes iestāde, kuras īpašumā vai valdījumā uz kārtējā gada 1.janvāri ir ēkas ar 10 000 kvadrātmetru vai lielāku apkurināmo platību, par to paziņo atbildīgajai ministrijai līdz kārtējā gada 31.janvārim.

**III. Energopārvaldības sistēmas ieviešanas pārbaude un apstiprināšana**

9. Pēc valsts iestādes vai pašvaldības paziņojuma saņemšanas par energopārvaldības sistēmas ieviešanu vai sertificēšanu atbildīgā ministrija 10 darba dienu laikā izvērtē paziņojumā sniegtās informācijas atbilstību šo noteikumu prasībām un nepieciešamības gadījumā lūdz iesniegt precizējumus, norādot to iesniegšanas termiņu, kas nav mazāks par 10 darba dienām. Ja atbildīgā ministrija pēc izvērtēšanas konstatē, ka paziņojumā sniegtā informācija atbilst šo noteikumu prasībām, tā apstiprina energopārvaldības sistēmas ieviešanu, iekļaujot iestādi vai pašvaldību to valsts iestāžu un pašvaldību sarakstā, kas ieviesušas vai sertificējušas energopārvaldības sistēmu un publicē sarakstu savā tīmekļa vietnē.

10. Katru gadu atbildīgā ministrija līdz 30.aprīlim savā tīmekļa vietnē publicē pārskatu par energopārvaldības sistēmas ieviešanu valsts iestādēs un pašvaldībās.

11. Valsts iestādei vai pašvaldībai, par kuru atbildīgās ministrijas tīmekļa vietnē publicēta informācija par energopārvaldības sistēmas ieviešanu atbilstoši šo noteikumu 9. punktam, ir pienākums pēc atbildīgās ministrijas vai pēc Energoefektivitātes likuma 5.panta sestajā daļā minētās atbildīgās iestādes pieprasījuma uzrādīt energopārvaldības sertifikāta oriģinālu vai dokumentu oriģinālus atbilstoši šo noteikumu 2. pielikumam.

12. Atbildīgā ministrija veic energopārvaldības sistēmas ieviešanas izlases pārbaudi pašvaldībās un valsts iestādēs saskaņā ar normatīvajiem aktiem par energoefektivitātes monitoringu.

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no Eiropas Parlamenta un Padomes 2012. gada 25. oktobra Direktīvas 2012/27/ES par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK.

Ministru prezidents M.Kučinskis

Ministru prezidenta biedrs,

ekonomikas ministrs A.Ašeradens

Iesniedzējs:

Ministru prezidenta biedrs,

ekonomikas ministrs A.Ašeradens

Vīza:

Valsts sekretāra vietnieks,

valsts sekretārā pienākumu izpildītājs R.Aleksejenko

05.04.2016 15:19

539

Doniks,

67013147

Maris.Doniks@em.gov.lv